പാലാ ബിഷപ്പിന്റെ നിലപാടില് വിറളി പിടിച്ചത് സി.പി.എമ്മും കോണ്ഗ്രസും: കെ. സുരേന്ദ്രന് ചേര്ത്തല: പാലാ ബിഷപ്പ് ഭീകരവാദികള്ക്കെതിരെയുള്ള നിലപാടാണ് സ്വീകരിച്ചതെങ്കിലും അത് ചെന്നുകൊണ്ടത് സി.പി.എമ്മിനും കോണ്ഗ്രസിനുമാണെന്ന് ബി.ജെ.പി സംസ്ഥാന പ്രസിഡന്റ് കെ. സുരേന്ദ്രന് പറഞ്ഞു. എസ്.എന്.ഡി.പി യോഗം ജനറല് സെക്രട്ടറി വെള്ളാപ്പള്ളി നടേശന്റെ ശതാഭിഷേക ചടങ്ങില് ആശംസ അറിയിച്ച ശേഷം മാദ്ധ്യമ പ്രവര്ത്തകരോട് സംസാരിക്കുകയായിരുന്നു അദ്ദേഹം. സി.പി.എമ്മും കോണ്ഗ്രസും വോട്ട് ബാങ്ക് താത്പര്യത്തിന് വേണ്ടി മത തീവ്രവാദികളെ പ്രോത്സാഹിപ്പിക്കുന്നതിന്റെ തെളിവാണിത്. ഈ അസഹിഷ്ണുത കേരളം കണക്കിലെടുക്കുമെന്നാണ് കരുതുന്നത്. സത്യം പറയുന്നവരെ സംഘ പരിവാറാക്കുകയാണ്. വര്ഗീയ വിരുദ്ധ പരാമര്ശത്തിന്റെ പേരില് പാലാ ബിഷപ്പിനെ വളഞ്ഞിട്ട് ആക്രമിക്കുന്ന സി.പി.എം കോണ്ഗ്രസ് നിലപാടിനോട് യോജിപ്പില്ലെന്നും അദ്ദേഹം പറഞ്ഞു. ബിഷപ്പിന് ബി.ജെ.പി പിന്തുണ പ്രഖ്യാപിച്ചിട്ടുണ്ട്. പെണ്കുട്ടികളെ പ്രലോഭിപ്പിച്ച് വിവാഹ വാഗ്ദാനം നല്കി ചൂഷണം ചെയ്ത് പിന്നീട് ഭീകരവാദ ശക്തികള്ക്ക് കൈമാറുന്ന പ്രവണത കേരളത്തില് വര്ദ്ധിച്ചിരിക്കുകയാണ്. ഇന്ത്യയിലേക്ക് കൊണ്ടുവരുന്ന മയക്കുമരുന്നിന്റെ 70 ശതമാനവും കേരളത്തിലേക്കാണ് എത്തുന്നതെന്നും കെ. സുരേന്ദ്രന് പറഞ്ഞു. ബി.ജെ.പി ജില്ലാ പ്രസിഡന്റ് എം.വി. ഗോപകുമാറും അദ്ദേഹത്തിനൊപ്പമുണ്ടായിരുന്നു.